આ ઉપરાંત ભીખાભાઈના આ સત્કાર્યમાં સહયોગ આપવા અનેક હાથ આગળ આવ્યા. ભાવનગરના ડો. જનાર્દનભાઈ ભટ્ટ ભાવનગરથી આ લોકોના ઈલાજ માટે પોતાના ખર્ચે ડોક્ટરો અને દવાઓ લઈને અહીં આવે છે અને ઈલાજ કંરે છે, અમદાવાદના અશોકભાઈ રોલવાલા પણ ગૌમૂત્ર વડે ઉપચારના પ્રયાસો કરે છે અને સાથે સાથે અમદાવાદથી ડોક્ટરને ત્યાં લઈ જઈને આ મંદબુધ્ધિ લોકોના ઈલાજ માટે પ્રયાસો કરે છે. હવે આ બંને સજ્જનો સાથે મળીને સારવારની – ઈલાજની આ પ્રક્રિયા પર ધ્યાન રાખી રહ્યાં છે. આ સાત વર્ષના ગાળામાં અહીંથી ૪૫ લોકો તદ્દન સામાન્ય થઈને સમાજની મુખ્ય ધારામાં ભળી ગયાં છે તે આ આશ્રમની અનેરી ઉપલબ્ધિ કહી શકાય. વર્તમાનપત્રો અને ટીવીના માધ્યમથી આ વાત હવે દૂર દૂર સુધી ફેલાઈ રહી છે, અહીં લોકો સેવા કરવા માટે આવે છે, અને થોડાક દિવસ સેવા કરી જતાં રહે છે, તો દાનનો સ્ત્રોત્ર પણ સત્તત વહેતો રહે છે. આશ્રમ શરૂ થયા પછી સત્તત એક વર્ષ સુધી કોઈ પણ દાન વગર તેમણે અનેકો મંદબુદ્ધિ લોકોને સાચવેલાં. અહીં જે મંદબુદ્ધિ બહેનોએ સંતાનોને જન્મ આપ્યો છે તેમના ભણવા અને રહેવાનો ખર્ચ એક અન્ય સંસ્થાએ ઉપાડી લીધો છે. ભીખાભાઈ કહે છે, “અનેક લોકો અમને આ બાળકોને દત્તક લેવા માટે પણ મળે છે, વિદેશોથી પણ આવી માંગણી સાથે લોકો આવે છે, પણ હું વિચારું છું પાગલ તો પાગલ, માં તો છે ને, એને પોતાના બાળકને જોઈને હરખ તો થતો જ હશે ને? તો બાળકને સગીમાંથી દૂર શું કામ કરવું? ભણવા પૂરતું તે અલગ રહે છે, પરંતુ એ તો એના જ ભલા માટે ને?” અહીંનું રસોડું પણ હવે લગભગ સાજી થવા આવેલી એવી બહેનો જ સંભાળે છે જેમનું ધ્યાન ભીખાભાઈના ધર્મપત્નિ રાખે છે.